KIRJALLINEN KYSYMYS E-2353/02 esittäjä(t): Juan Naranjo Escobar (PPE-DE) komissiolle. Euroopan työllisyysstrategian paikallisulottuvuus.



Virallinen lehti nro 092 E , 17/04/2003 s. 0157 - 0158



KIRJALLINEN KYSYMYS E-2353/02 esittäjä(t): Juan Naranjo Escobar (PPE-DE) komissiolle (31. heinäkuuta 2002) Aihe: Euroopan työllisyysstrategian paikallisulottuvuus Viime torstaina 4. heinäkuuta Euroopan parlamentti hyväksyi Strasbourgissa pidetyssä istunnossaan tiedonannon Euroopan työllisyysstrategian paikallisulottuvuuden vahvistamisesta. Tämä tiedonanto sai kaikkien parlamenttiryhmien yksimielisen tuen. Tiedonannossa kiinnitettiin huomiota mm. siihen, että Euroopan kokonaistyömarkkinoista kolmasosaa voidaan luonnehtia paikallisiksi työmarkkinoiksi. Mitä ehdotuksia ja käytännön toimia komissio aikoo toteuttaa äskettäin tehdyn yhteisen paikallista työllistymistä parantavien tukien lisäämispäätöksen johdosta? Suurissa kaupungeissa työmarkkinat ovat monipuolisemmat kuin muualla ja paremmin yhdentyneet ympäristöönsä. Yhä useammat kaupunkialueet eriytyvät omiksi erillisalueikseen, joiden työmarkkinoita luonnehtivat tietyt piirteet (suuri työttömyys, ammattikoulutuksen ja erikoistumisen puute, työpaikkojen heikkolaatuisuus). Millaisen merkityksen paikalliset työllisyysstrategiat voisivat saada tällaisilla työmarkkinoilla? Anna Diamantopouloun komission puolesta antama vastaus (11. syyskuuta 2002) Komissio pyrkii tarjoamaan suotuisat mahdollisuudet paikallisille työllisyystoimille. On otettava kuitenkin huomioon, että suhteellisuus- ja toissijaisuusperiaatteet ovat erityisen olennaisia paikallisen kehityksen kannalta. Komission on noudatettava täysin jäsenvaltioiden kansallisia perustuslakeja ja hallinnollisia järjestelyjä. Kansallisten viranomaisten rakennerahastojen ohjelmien puitteissa laatimat paikalliset toimintastrategiat ja ohjelmat saavat yhteisön rahoitustukea. Komissio pyrkii lisäämään tietoisuutta Euroopan työllisyysstrategiasta kaikilla tasoilla, etenkin paikallistasolla. Kaikkia tahoja paikallistasolla, kuten paikallisia ja alueellisia viranomaisia, sekä osuus- ja yhteisötaloudessa kannustetaan tukemaan paikallisilla kumppanuusjärjestelyillä alueensa taloutta ja yhteiskunnallista kehitystä. Toukokuussa 2003 järjestettävä paikallisen työllisyyden kehittämistä käsittelevä eurooppalainen foorumi tarjoaa yhteisölle sekä kansallisille, alueellisille ja paikallisille viranomaisille ja muille paikallistason keskeisille tahoille mahdollisuuden kehittää työllisyysstrategiaa ja vaihtaa kokemuksia hyvistä toimintatavoista. Komissio on myös kehittämässä useita analyyttisia ja metodologisia menetelmiä parantaakseen paikallisten työllisyysstrategioiden tehokkuutta ja tuntemusta. Komissio on samaa mieltä siitä, että suurin kaupunkeihin on muodostunut eriytyneet ja monipuoliset työmarkkinat. Komissio tukee sen vuoksi erityisesti yhteisöaloittein strategioita paikallisten eroavaisuuksien torjumiseksi. Tämä tapahtuu tasolla, jolla tarpeet ja ongelmat ovat parhaiten tunnettuja ja jolla ratkaisut voidaan saavuttaa yhteisymmärryksessä asianosaisten tasojen kanssa. Paikallisia työllisyysstrategioita kehitettäessä kumppanuusjärjestelyt ja alueelliset lähestymistavat ovat osoittautuneet tehokkaiksi keinoiksi torjua kaupunkien kurjistumista. Kumppanuusjärjestelyt ja alueelliset lähestymistavat maksimoivat toimenpiteiden vaikutukset ja vahvistavat eri työllisyysohjelmien keskinäisiä hyötyjä.